Na Špecializovanom trestnom súde (ŠTS) v Pezinku sa v piatok začal proces s bývalým príslušníkom francúzskej cudzineckej légie Jánom Tatičom a ďalšími dvoma obžalovanými Mikulášom B. a Marcelom M.
PEZINOK/KOŠICE. Trio je obžalované z obzvlášť závažného zločinu úkladnej vraždy v štádiu prípravy a z obzvlášť závažného zločinu podvodu.
Obžalovaní, ako aj prokurátor Úradu špeciálnej prokuratúry (ÚŠP), odmietli uzavrieť dohodu o vine a treste.
Zároveň dvaja z obžalovaných využili svoje právo nevypovedať. Hlavné pojednávanie, ktoré bude pokračovať 1. a 2. februára, sa v piatok začalo čítaním obžaloby.
V piato ešte pred súdom budú čítať listinné dôkazy z prípravného konania. Informovala o tom hovorkyňa ŠTS Katarína Kudjáková.
Pripravovali vraždu
Podľa obžaloby sa mali najneskôr od roku 2015 obvinení spolčiť za účelom usmrtenia poškodenej košickej podnikateľky a konateľky istej košickej spoločnosti, ktorá by bola prekážkou pre ich podnikateľské aktivity smerujúce k zmene vlastníctva spoločnosti.
Trojica je od marca minulého roka vo väzbe. Rozhodol o tom vtedy na svojom neverejnom zasadnutí Najvyšší súd (NS) SR. Trio zadržala 27. februára 2015 počas rozsiahlej policajnej akcie Národná kriminálna agentúra na Dominikánskom námestí v Košiciach.
Sú stíhaní vo väzbe
Do väzby ich zobral sudca pre prípravné konanie ŠTS, pracovisko Banská Bystrica 2. marca.
Sudca ŠTS obvinených zobral do väzby, aby nemohli ovplyvňovať svedkov a pokračovať v trestnej činnosti.
Muži sú obvinení z prípravy úkladnej vraždy a podvodu. Koncom februára polícia vykonala niekoľko domových prehliadok vrátane bytu, v ktorom býva Ján Tatič.
Toho prepustili v roku 2014 z väzenia po odpykaní 7,5-ročného trestu za podpálenie kasína počas pokrového turnaja.